དེ་ཡང་རྒྱུད་འདི་ཉིད་ཇི་ལྟར་གསུངས་པའི་ཚུལ་ནི།བདེ་ཆེན་སངས་རྒྱས་ཡུམ་བཞི་ལས་སོགས་བོན་ཉིད་ལ་གནས་པའི་མཁའ་འགྲོ་མ་རྣམས་ལ།ཀུན་ཏུ་བཟང་པོ་ནམ་མཁའ་དག་པ་ལྟ་བའམ་མཐིང་འབྲམ་རྩ་བའི་ཞལ་ནས།གཞི་ཡེ་སངས་རྒྱས་པའི་རྒྱུད་གསུངས་པ་དང།བཟང་ཟ་རིང་བཙུན་ལས་སོགས་ལམ་ལ་གནས་པའི་མཁའ་འགྲོ་མ་དགའ་ལྡན་དུ་འཚོགས་པ་རྣམས་ལ།ཀུན་ཏུ་བཟང་པོ་དམར་འབར་མ་རྒྱུད་ཀྱི་ཞལ་ནས།ལམ་མངོན་སངས་རྒྱས་པའི་རྒྱུད་གསུངས།ཚད་མེད་ཀྱི་ཡུམ་འབྲས་བུ་འགྲོ་དོན་མཛད་པའི་མཁའ་འགྲོ་མ་རྣམས་ལ་ཀུན་ཏུ་བཟང་པོ་དཀར་དག་ཡེ་ཤེས་ཀྱི་ཞལ་ནས།འབྲས་བུ་རྫོགས་སངས་རྒྱས་པའི་རྒྱུད་གསུངས།དེ་ཡང།གཞི་རྟོགས་པའི་དུས་སུ་ཡེ་སངས་རྒྱས་པ་དང།ལམ་བསྒོམ་པའི་དུས་སུ་མངོན་སངས་རྒྱས་པ་དང།འབྲས་བུ་ཐོབ་པའི་དུས་སུ་རྫོགས་སངས་རྒྱས་པ་ཡིན་པར་གསུངས།རྒྱུད་འདི་ཡི་འགྲེལ་མཛད་པོ་རྒྱལ་གཤེན་མི་ལུས་བསམ་ལེགས་ཀྱིས།ལོ་ལྔ་བཅུ་ལ་གཞིའི་གདར་ཤ་བཅད་དེ་བསྒོམས་ཏེ།གཞི་ཡེ་སངས་རྒྱས་པའི་རྒྱུད་བཤད་ནས།འཁོར་དུ་གྱུར་པ་ཐམས་ཅད་ཐེག་པ་ཆེན་པོ་མཆོག་གི་དངོས་གྲུབ་ཐོབ་པར་གྱུར།དེ་ནས་ལོ་ལྔ་བཅུ་ལ་ལམ་ལ་གཏིང་དཔག་བཅད་དེ་བསྒོམས་ནས།ལམ་མངོན་སངས་རྒྱས་པའི་རྒྱུད་བཞིན་ཁྲིད་དང་བཅས་པ་བཤད་པས་གྲུབ་པ་ཐོབ་པ་དཔག་ཏུ་མེད་པ་བྱུང།དེ་ནས་ལོ་ལྔ་བཅུ་ལ་འབྲས་བུའི་དོན་ལ་ཐག་བཅད་དེ་བསྒོམས་ནས།འབྲས་བུ་རྫོགས་སངས་རྒྱས་པའི་རྒྱུད་བཤད་ནས་ཁྲིད་བསྟན་པས།དེ་ཉིད་རྫོགས་མ་ཐག་ཏུ་རྒྱལ་མཁར་བ་ཆོད་ལ་གནས་པའི་སེམས་ཅན་ཐམས་ཅད་མ་ལུས་པར་ལྷག་མ་མེད་པར་ལུས་འཇའ་རུ་ཡལ།སེམས་བོན་ཉིད་དུ་གྲོལ།སྐུ་གསང་མཆོག་རྒྱལ་པོའི་སྐུ་རུ་སངས་རྒྱས་པར་གསུངས་སོ།དེ་ཡང།རྒྱུད་གསུམ་ལས།དང་པོ།གཞི་ཡེ་སངས་རྒྱས་པའི་སྐབས་ནས་གསང་སྔགས་མ་རྒྱུད་ཀྱི་གཞི་འདི་ཉིད་གཞི་ཀུན་ལས་མཆོག་ཏུ་གྱུར་པར་བསྟན་པ་སྟེ།གཞི་འཁྲུལ་པ་དང།གཞི་འཆལ་བ།གཞི་དམན་པ།གཞི་འབྱམས་པ།གཞི་འཁྱར་བ།གཞི་ལོག་པ་ལས་སོགས་ལས་ཁྱད་དུ་འཕགས་པར་བསྟན་པ་དང་།གཉིས་པ།ལམ་མངོན་སངས་རྒྱས་པའི་སྐབས་ནས་ལམ་གྱི་ནང་ནས་མཆོག་ཏུ་གྱུར་པ་གསང་མཆོག་མཐར་ཐུག་ཡིན་པར་བསྟན་པ་སྟེ།ལམ་ལོག་པ་མུ་སྟེགས།ལམ་འཆལ་བ་ཆབ་ནགལམ་དམན་པ་འཕན་ཡུལ།ལམ་འཁྱོག་པ་རིག་པའི་གནས་ལྔ།ལམ་འབྱམས་པ་དཔོན་གསས།ལམ་འཁྱར་བ་དབུ་མ་རིག་པ་ལས་སོགས་ལས་ཁྱད་དུ་འཕགས་པར་བསྟན།གསུམ་པ།འབྲས་བུ་རྫོགས་སངས་རྒྱས་པའི་སྐབས་ནས་འདི་ཉིད་འབྲས་བུ་ཀུན་གྱི་ནང་ནས་མཆོག་ཏུ་གྱུར་བར་བསྟན་པ་སྟེ།འབྲས་བུ་ཚི་ཆད་རྒྱུ་བོན་སེམས་ཅན་གྱི་སྒྲུབ་བྱེད།འབྲས་བུ་ཁ་ཡན་གནས་ལྔ་གཙང་མའི་སྒྲུབ་བྱེད།འབྲས་བུ་རྒྱང་རིང་འཕན་ཡུལ་ལྷ་མིའི་སྒྲུབ་བྱེད།འབྲས་བུ་མཐའ་སྟོར་དབུ་མ་སྟོང་པའི་སྒྲུབ་བྱེད།འབྲས་བུ་རྒྱུར་ལོག་ཀུན་གཞི་ཁ་ཡན་གྱི་སྒྲུབ་བྱེད་ལས་སོགས་ལས་ཁྱད་དུ་འཕགས་པར་བསྟན་པའོ།གདམས་པ་འདི་ཡི་ནང་དུ་གདམས་པ་སྣ་ཚོགས་ཞུགས་པ་སྟེ།ཀུན་ཏུ་བཟང་པོས་གསུངས་པའི་རྩ་བའི་རྒྱུད་གསུམ་དང།རྒྱལ་གཤེན་གྱིས་གསུངས་པའི་རྒྱུད་འགྲེལ་གྱི་བོན་སྐོར་ཏེ།སྒོམ་འགྲེལ་ཉི་མའི་དཀྱིལ་འཁོར་དང་།ཡེ་ཤེས་ཐིག་ལེའི་འགྲེལ་བ་ཀུན་གཞི་ཡེ་ཤེས་ལྷུན་གྲུབ་ཀྱི་ལེའུ།སྣང་སྲིད་ཐིག་ལེའི་འགྲེལ་བ་སྣང་གཞི་སྐུ་གསུམ་ལྷུན་གྲུབ་ཀྱི་ལེའུ།བོན་ཉིད་ཐིག་ལེའི་འགྲེལ་བ་རྩ་ཡི་དེ་ཉིད་བཞི་བཅུ་རྩ་ལྔ་བསྟན་པ།མི་ནུབ་ཐིག་ལེའི་འགྲེལ་བ་རླུང་གི་དེ་ཉིད་བསྟན་པ།མི་འགྱུར་ཐིག་ལེའི་འགྲེལ་བ།སྐྱེ་མེད་ཐིག་ལེའི་འགྲེལ་བ།ལུང་གཞི་དབང་བཞི་ལྷུན་གྲུབ་ཀྱི་དབང་བྱང།དོན་གཞི་ལྟ་སྤྱོད་ལྷུན་གྲུབ་ཀྱི་འགྲེལ་བ།འཕྲིན་ལས་ལྷུན་གྲུབ་ཀྱི་འགྲེལ་བ།ལམ་མངོན་སངས་རྒྱས་པའི་རྒྱུད་ཀྱི་འགྲེལ་བ།ཚོགས་ཀྱི་འགྲེལ་བ།སྦྱོར་ལམ་ཡེ་ཤེས་བཞི་སྦྱོར་གྱི་འགྲེལ་བ།སྔགས་ཀྱི་དེ་ཁོ་ན་ཉིད་བསྟན་པའི་ལེའུ།ཐབས་དྲུག་ལམ་ཁྱེར་ལས་དང་པོ་ཐབས་ལམ་ཁྱེར་གྱི་འགྲེལ་བ།གཉིས་པ་རྨི་བ་ལམ་ཁྱེར་གྱི་འགྲེལ་བ།གསུམ་པ་གཉན་ས་ལམ་ཁྱེར་གྱི་འགྲེལ་བ།